Elliot Paul Busuttil ta' 36 sena minn Ħ'Attard baqa' jinżamm arrestat wara li fil-Qorti kien akkużat bl-attentat ta' qtil ta' Emil Vassilev Marinov Bulgaru ta' 57 sena li joqgħod Birkirkara. L-aggressjoni seħħet f'Ta Qali fit-13 ta' dan ix-xahar għall-ħabta tal-11pm fejn huwa allegat li l-aggressur ikkaġuna ġrieħi ta' natura gravi b'sikkina fuq il-vittma. Jingħad li l-akkużat instab mill-Pulizija moħbi fiż-żona komuni ta' blokka ta' appartamenti f'Ħ'Attard. Busuttil fost diversi akkużi oħra kien akkużat ukoll li seraq ammont ta' flus kontanti mingħand il-Bulgaru. Fil-Qorti l-avukat difensur ma talabx għall-ħelsien mill-arrest, iżda talab li l-prosekuzzjoni ttella' malajr kemm jista' jkun lix-xhud ewlieni li huwa l-vittma nnifsu li għadu rikoverat l-isptar. Il-Prosekuzzjoni qalet li l-vittma qaleb għall-aħjar.